SINTEZA-KCD

Zadeva: Zabeležka 5. tele-konference PS – PREDLOG!

1. Četrta tele-konferenca PS je potekala dne 5. maja 2020 med 18 in 18.40 uro. Udeležili so se je: EM Pintar, P. Glavič, A. Cetinski in M. Marc
2. Na dnevnem redu smo imeli dve temi.

V okviru prve smo obravnavali:

* Čedalje večja zgroženost državljanov zaradi nesprejemljivega kadriranja vlade oz. nameščanja neprimernih oseb na nekatere ključne ali pomembne funkcije (v. d. direktorja vladne službe za zakonodajo, direktorja Urada za pranje denarja, direktorja NIJZ itd.):
* Grozljivo naraščanje sovražnega govora v zadnjih dveh mesecih, ki vse pogosteje kulminira v primitivne, žaljive, sovražne izpade in grožnje posameznikom z likvidacijo.

Druga je zajemala vprašanje, kako naj se SINTEZA-KCD opredeli do uvedbe posebne telefonske aplikacije, ki bi omogočala evidentiranje stikov neokuženih državljanov z okuženimi.

1. Prisotni smo si bili enotni v zgroženosti nad vladnim načinom kadrovanja, skozi katerega se razkriva vladni oblastni, ne-demokratični pristop pri izvajanju svojih pristojnosti. Ocenili smo, da ne gre za posamične primere, temveč za izdelan scenarij in načrtno politiko, na oblastne pozicije pripeljati tiste svoje somišljenike, ki so se zavezali absolutni poslušnosti. V tem kontekstu je razumljiva podpora predsednika vlade ministru g. Počivalšku: z odtegnitvijo te podpore bi Janši grozil padec vlade, s podporo pa je dobil poslušnega ministra (stranko?), ki pa ga lahko vsak hip prepusti sodnim procesom.

Prav ta situacija, ko je vlada pokazala, da je za ohranitev svoje pozicije pripravljena storiti prav vse, od javnih laži do pred-sodne zaščite »svojih«, je ob aktivnem vzpodbujanju nekaterih predsednikovih sledilcev sprožila val sovražnega govora in groženj s smrtjo. Čeprav naj bi se aktivirali organi pregona, posebnih rezultatov ne moremo pričakovati. Nasprotno, prej lahko pričakujemo nekaj podtaknjenih groženj, ki naj bi jih »pripadniki levice« naslovili na pripadnike oblasti; tako pač to igro igrajo umazane agencije.

Analizirali smo možnost, da zaprosimo za sestanek o tej problematiki pri g. Janši, toda predlog ni bil sprejet. Na drugi strani pa smo enotno sprejeli odločitev, da nekaterim vidnim intelektualcem pošljemo pobudo, da se v Sloveniji organizira Nacionalni svet za zaščito demokracije.

O tem se najprej obvesti člane PS ter ugotovi njihovo mnenje; dopis pripravi Pintar.

1. Glede druge teme je bilo dogovorjeno, da Marc pripravi osnutek osnovnega stališča, v katerem bo povsem jasno predstavljena razlika med aplikacijo, ki podatke o stikih pošilja v centralo in varianto, ki te podatke hrani le v aparatu. (– glej spodaj!) Hkrati bomo poskušali pridobiti več podatkov o tej aplikaciji in o ustrezni obliki vladne uredbe.

Zabeležko pripravila: E. M. Pintar in M. Marc

PREDLOG (Skiciral M. Marc)

Stališče Programskega sveta Sinteze-KCD do **»beleženje podatkov, s katerimi telefoni je bil moj telefon v bližini«,** je glede na to, da je to praktično edina realna možnost za nadzor širjenja virusa Covid-19, pozitivno le v primeru, da se bo uvedlo varianto, ki podatkov ne zbira v centru, temveč jih hrani izključno v uporabnikovem aparatu in se po treh tednih avtomatsko zbrišejo (nemška verzija).

Predlagana aplikacija o beleženju »bližnjih stikov« namreč deluje tako, da telefon neprestano išče druge telefone, ki se nahajajo v bližini in ko se drugi telefon nahaja bližje od 10 metrov, si oba telefona zapomnita čas in ID telefona, s katerim se je srečal. Vsa stvar deluje na »bluetooth« tehnologiji, ki ima domet do 10 metrov, neodvisno od lokacije, ki je za samo aplikacijo nepomembna. Ko nekdo zboli, ima v telefonu podatke, s katerimi telefoni je bil v zadnjih treh tednih bližje od 10 metrov in vse nemudoma obvesti naj gredo na testiranje.

Prav nobene potrebe ni, da bi te podatke zbirali v kakršnem koli centru.

Aplikacija bo uspešna le, če bodo soglasje k uporabi dali »skoraj vsi« imetniki mobilnih telefonov, kar seveda močno priporočamo. V primeru, da bi se vlada odločila za varianto, ko telefon pošilja te podatke v nadzorni center, bo s tem ne le zapravljala denar, temveč tudi onemogočila sicer koristno aplikacijo, saj bo preveč državljanov upravičeno zavzelo negativno stališče do osebnega nadzora in velikih možnosti zlorab.

Skratka, dokler zbira in hrani podatke samo moj telefon in dokler je telefon v moji posesti, me nič ne moti in z veseljem sprejemam možnost, da se v primeru okužbe takoj obvesti vse, ki so na seznamu mojega telefona o »bližnjih srečanjih« in prav tako se veselim možnosti, da moj telefon prejme obvestilo o nujni kontroli mojega zdravstvenega stanja.